L 96/86
BG
Официален вестник на Европейския съюз
5.4.2023 г.
(5)
Спецификациите на хармонизирания стандарт EN 71-13:2021+A1:2022 са по-ясно свързани с изискванията на Директива 2009/48/ЕО.
По-специално тази нова версия на стандарт EN 71-13:2021 привежда стандарта в съответствие с Директива 2009/48/ЕО, изменена с директиви (ЕС) 2020/2088 (6) и (ЕС) 2020/2089 (7) на Комисията.
Преразгледани са таблици 1 и 2 от стандарта и в него е добавена допълнителна таблица 3, за да се вземат предвид промените в списъците на алергенните аромати в Директива 2009/48/ЕО, въведени с директиви (ЕС) 2020/2088 и (ЕС) 2020/2089.
Таблица 3 от стандарта включва алергенни аромати, които в съответствие с Директива 2009/48/ЕО трябва да бъдат изброени върху етикет, прикрепен към играчката, върху опаковката или в придружаваща брошура към играчката.
Стандарт EN 71-13:2021+A1:2022 включва уточнението, че козметични комплекти и игри, насочени към вкусовото възприятие, не трябва да се използват от деца на възраст под 36 месеца.
Тази спецификация ясно отразява изискването, посочено в част III, точка 12, втора алинея от приложение II към Директива 2009/48/ЕО.
(6)
Съвместно със CEN Комисията подложи на оценка дали изготвеният от CEN хармонизиран стандарт EN 71-13:2021 +A1:2022 е в съответствие с искане M/445 от 9 юли 2009 г. Комисията оцени също така съответствието с новото искане, изложено в Решение за изпълнение C(2022) 7410.
Хармонизираният стандарт отговаря на изискванията, които има за цел да обхване и които са определени в Директива 2009/48/ЕО.
Поради това е целесъобразно данните на този стандарт да бъдат публикувани в Официален вестник на Европейския съюз.
(7)
Хармонизираният стандарт EN 71-13:2021+A1:2022 заменя хармонизирания стандарт EN 71-13:2021.
Поради това е необходимо да се заличат данните на този стандарт в Официален вестник на Европейския съюз.
(8)
По съображения за яснота, рационалност и опростяване е целесъобразно да се публикува в един-единствен акт пълен списък на данните на хармонизираните стандарти, изготвени в подкрепа на Директива 2009/48/ЕО и отговарящи на изискванията, които имат за цел да обхванат.
Данните на хармонизираните стандарти, изготвени в подкрепа на Директива 2009/48/ЕО, понастоящем са публикувани в Решение за изпълнение (ЕС) 2021/1992 на Комисията.
Поради това е необходимо Решение за изпълнение (ЕС) 2021/1992 да се замени с ново решение.
(9)
Съответствието с даден хармонизиран стандарт осигурява презумпция за съответствие със съществените изисквания в дадена област, определени в законодателството на Съюза за хармонизация, от датата на публикуване на данните на този стандарт в Официален вестник на Европейския съюз.
Поради това настоящото решение следва да влезе в сила в деня на публикуването му,
ПРИЕ НАСТОЯЩОТО РЕШЕНИЕ:
Член 1 Данните на хармонизираните стандарти за детски играчки, изготвени в подкрепа на Директива 2009/48/ЕО, изброени в приложение I към настоящото решение, с настоящото се публикуват в Официален вестник на Европейския съюз.
Член 2 Решение за изпълнение (ЕС) 2021/1992 се отменя.
Член 3 Настоящото решение влиза в сила в деня на публикуването му в Официален вестник на Европейския съюз.
(6) Директива (ЕС) 2020/2088 на Комисията от 11 декември 2020 г. за изменение на приложение II към Директива 2009/48/ЕО на Европейския парламент и на Съвета по отношение на етикетирането на алергенните аромати в детските играчки (ОВ L 423, 15.12.2020 г., стр. 53).
(7) Директива (ЕС) 2020/2089 на Комисията от 11 декември 2020 г. за изменение на приложение II към Директива 2009/48/ЕО на Европейския парламент и на Съвета по отношение на забраната за алергенни аромати в детските играчки (ОВ L 423, 15.12.2020 г., стр. 58).